NITRA. Ako informoval hovorca NS SR Michal Jurči, súd zrušil pôvodný rozsudok, ktorým bola obžalovaná Erika Brathová odsúdená na deväť rokov a uložil jej osemročný trest väzenia a ochranný dohľad domu na dobu jedného roka.
Prokurátor obžaloval Brathovú na Špecializovanom trestnom súde zo spáchania obzvlášť závažného zločinu úkladnej vraždy v štádiu pokusu. Podľa obžaloby si mala sanitárka Brathová objednať vraždu Edity S. (68) z Nitry. Motívom jej konania mala byť snaha získať majetkový prospech. Žiadala totiž Editu, aby na ňu prepísala svoj podiel z rodinného domu v Nitre na Kalvárii, tá to ale odmietla.
Brathová sa ju preto údajne rozhodla odstrániť a to tak, že si jej vraždu objednala u Michala B. a Maria C. z obce Krškany. Za zavraždenie Nitrianky im mala zaplatiť 4 700 eur. Erika mala byť približne tri roky priateľkou a milenkou Richarda (36), mladšieho syna Edity S.
Brathová priznala v prípravnom konaní i na súde, že Michalovi B. a Mariovi C. dala peniaze. Mali ju však k tomu donútiť vydieraním. Uviedla, že po tom, ako ju omámili, im podpísala nejaký papier a až neskôr vysvitlo, že podľa neho je im dlžná určitú sumu.